Nordjylland har alt for mange uopklarede indbrud. Nordjyllands Politi erkender selv i dagens udgave af Nordjyske Stiftstidende, at man har gjort for lidt ved det, men det skal være slut nu. Politiet er klar til en offensiv. Det er den omfattende og udskældte politireform, der har flyttet politiets fokus fra indbrud i private hjem, påpeger politiinspektør hos Nordjyllands Politi, Allan Lund. Ikke godt nok Alene i år er der anmeldt i alt 6035 indbrud i fritidshuse, erhvervsejendomme, villaer og landejendomme i Nordjylland. I samme periode sidste år var der anmeldt 5386 indbrud. - Jeg skal lægge mig på ryggen og blankt erkende, at jeg ikke synes, at vi har gjort nok fra politiets side. Vi har haft mange opgaver i indeværende år, også nye opgaver, men jeg er ikke stolt af den indsats, vi har lavet. Vi kunne godt have gjort det bedre, men når det så er sagt, er der faktisk takter, der tyder på, at vi er ved at få fat i den lange ende igen, siger Allan Lund til Nordjyske. Ifølge Allan Lund var kurven for indbrud ellers tæt på at være knækket, før politireformen satte ind.

Referat:
Alt for mange uopklarede sager, erkender politiet, der nu ændrer strategi.